বেহাল রাস্তা? ছবি তুলে আপলোড করুন অ্যাপে, রাজ্যে নয়া পরিষেবা

পাটনা: দিন দিন ডিজিটাইজেশনের পথে হাঁটছে দেশ। নতুন বছর থেকেই পশ্চিমবঙ্গের বাস পরিবহনের সুবিধার্থে নতুন অ্যাপ লঞ্চ করতে চলেছে মমতা সরকার। আর এবার বিহারের (Bihar) রাজ্য সরকার একটি নতুন অ্যাপ লঞ্চ করল। বৃহস্পতিবার বিহারের মুখ্যমন্ত্রী নীতীশ কুমার (Nitish Kumar) ‘হামারা বিহার হামারি সড়ক’ (Hamara Bihar Hamari Sadak) নামক একটি মোবাইল অ্যাপ (Mobile App) চালু করলেন। এই অ্যাপের মাধ্যমে রাজ্যের প্রত্যন্ত অঞ্চলের নাগরিকরা রাস্তার খারাপ অবস্থার ছবি তুলে সরাসরি সংশ্লিষ্ট দপ্তরে অভিযোগ জানাতে পারবেন।

এদিন পাটনায় মুখ্যমন্ত্রীর সরকারি বাসভবনে আয়োজিত এক অনুষ্ঠানে এই অ্যাপটি জনসাধারণের জন্য উন্মুক্ত করা হয়। অনুষ্ঠানে উপস্থিত ছিলেন গ্রামীণ কর্ম দপ্তরের মন্ত্রী অশোক চৌধুরী, মুখ্য সচিব অমৃত লাল মীনা এবং অন্যান্য শীর্ষ কর্মকর্তারা। এই উপলক্ষে মুখ্যমন্ত্রী বলেন, “আধুনিক প্রযুক্তির ব্যবহার গ্রামীণ সড়কগুলির রক্ষণাবেক্ষণে উল্লেখযোগ্য উন্নতি আনবে এবং নাগরিকদের অভিযোগ দ্রুত সমাধান করা সম্ভব হবে।”

আরও পড়ুন: ২০২৮ সালের মধ্যেই পরিবহণ ব্যবস্থায় বিপ্লব আনবে কেন্দ্র, দাবি গড়করির

বিহারের গ্রামীণ কর্ম দপ্তরের অতিরিক্ত মুখ্য সচিব দীপক কুমার সিং জানিয়েছেন, অ্যাপটিতে ব্লক অনুযায়ী ৬৫,০০০ কিলোমিটার রাস্তার তথ্য অন্তর্ভুক্ত থাকবে। এর মাধ্যমে রাজ্যবাসী রাস্তার গর্ত বা অন্যান্য ত্রুটির ছবি আপলোড করে অভিযোগ জানাতে পারবেন। পাশাপাশি, এই অ্যাপে পথঘাটের স্বচ্ছতা নিশ্চিত করতে মেরামত কাজ শেষ করার পর সংশ্লিষ্ট কর্মকর্তাদের রাস্তার ছবিও অ্যাপে আপলোড করতে হবে। এই নতুন উদ্যোগ বিহারের গ্রামীণ সড়ক ব্যবস্থার মানোন্নয়নে গুরুত্বপূর্ণ ভূমিকা পালন করবে বলে আশা প্রকাশ করেছেন মুখ্যমন্ত্রী।