মোদির মন্ত্রিসভায় কারা মন্ত্রী হচ্ছেন? দেখুন সম্ভাব্য তালিকা

নয়াদিল্লি: শরিকি চাপে নাজেহাল অবস্থা বিজেপির। বন্ধু জোট শরিকদের দাবিতে নিজের দলের অন্দরেই করতে হচ্ছে কাটছাঁট। আগামিকাল রবিবার তৃতীয়বারের জন্য দেশের প্রধানমন্ত্রী হিসেবে শপথ নিতে চলেছেন নরেন্দ্র মোদি (Narendra Modi)।  সূত্রের খবর, মোদির সঙ্গে শপথ নেবেন মোট ১৮ জন। এর মধ্যে সাতজন পূর্ণমন্ত্রীও রয়েছেন, তার মধ্যে ২২ জন বিজেপির। বাকিরা সবাই শরিক দলের।

উল্লেখ্য, এবার ৪০০ পারের দাবি তুললেও একক সংখ্যাগরিষ্ঠতাই পায়নি বিজেপি। ২৪০-এ আটকে গিয়েছে বিজেপি। এনডির মোট প্রাপ্ত আসন ২৯৩। টিডিপি ও জেডিইউ-এর হাত ধরেই সরকারে বসতে চলেছে নরেন্দ্র মোদি। এনডিএ-৩ সরকারের প্রধান দুই কিংমেকার চন্দ্রবাবু নায়ডু ও নীতীশ কুমার (Nitish Kumar)। এই সুযোগে বিজেপির উপর চাপ বাড়িয়েছেন চন্দ্রবাবু নায়ডু, নীতীশ কুমারের মতো শরিক নেতারা। দুই জোট সঙ্গীকে খুশি করতে কোনও খামতি রাখছে না বিজেপি। জানা গিয়েছে, ১৬ আসন পাওয়া টিডিপিকে চারটি মন্ত্রক দিতে চলেছেন মোদি। ১২ টি আসন পাওয়া জেডিইউ মাত্র দুটি মন্ত্রক পাচ্ছে মোদির মন্ত্রিসভায়।

আরও পড়ুন: এনডিএ সরকার বেশিদিন থাকবে না, ভবিষ্যদ্বাণী মমতার

সূত্রের খবর, রবিবার মোদির সঙ্গে যে সাত পূর্ণমন্ত্রী শপথ নেবেন তাঁদের মধ্যে দুজন চন্দ্রবাবুর টিডিপি, দুজন নীতীশ কুমারের জেডিইউ এবং একজন শিবসেনার সদস্য। বাকি দুজন বিজেপির। বাকিরা প্রতিমন্ত্রী বা স্বাধীন দায়িত্বপ্রাপ্ত মন্ত্রী হিসেবে শপথ নেবেন বলে খবর।

২০১৯ সালে বাংলা থেকে ১৮জন সাংসদ নির্বাচিত হওয়ার পরও কাউকে পূর্ণমন্ত্রী করেননি। এবার কি বাংলা কোনও পূর্ণমন্ত্রী পেতে পারে, উঠছে প্রশ্ন। বিজেপির রাজ্য সভাপতি সুকান্ত মজুমদারের নাম ভাসছে কেন্দ্রের মন্ত্রী হিসেবে। সুকান্তকে মন্ত্রী করলে আবার রাজ্য সভাপতি পদে অন্য কাউকে বসাতে হবে। এ রাজ্যে বিজেপি দুই অঙ্কে পৌঁছতে পেরেছে উত্তরবঙ্গের জন্য। সূত্রের খবর, আলিপুরদুয়ারের বিজেপি সাংসদ মনোজ টিগ্গাকে মন্ত্রী করা হতে পারে। বনগাঁ লোকসভা কেন্দ্রে এবারও জিতেছে বিজেপি। শান্তনু ঠাকুরকে কোনও মন্ত্রীর পদ দেওয়া হতে পারে বলে সূত্রের দাবি। তিনি গতবার প্রতিমন্ত্রী ছিলেন। কাঁথি এবং তমলুক দু’টি কেন্দ্রেই জিতেছে বিজেপি। এই দুই বিজেপি প্রার্থীর কারও ভাগ্যে মন্ত্রিত্বের শিকে ছিঁড়তে পারে বলে সূত্রের দাবি। তমলুকের সাংসদ প্রাক্তন বিচারপতি অভিজিৎ গঙ্গোপাধ্যায় মন্ত্রী হিসেবে শপথ নিতে পারেন মোদির সঙ্গে।